SL Uradni list Evropske unije L 324/11

IZVEDBENI SKLEP KOMISIJE (EU) 2016/2092

z dne 28. novembra 2016

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2016) 7569)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) in člena 29(2) Direktive,

ob upoštevanju naslednjega:

(1) Direktiva 96/23/ES določa ukrepe za spremljanje snovi in skupin ostankov iz Priloge I k Direktivi. Člen 29 navedene direktive zahteva, da tretje države, iz katerih se državam članicam dovoli uvoz živali in živalskih proizvodov, ki jih zajema navedena direktiva, predložijo načrt spremljanja ostankov, ki zagotavlja potrebna jamstva (v nadaljnjem besedilu: načrt). Načrt bi se moral uporabljati vsaj za skupine ostankov in snovi iz navedene Priloge I.

(2) S Sklepom Komisije 2011/163/EU (2) so bili odobreni načrti, ki so jih predložile nekatere tretje države v zvezi z določenimi živalmi in živalskimi proizvodi, navedenimi v Prilogi k navedenemu sklepu.

(3) Glede na nedavne načrte, ki so jih predložile nekatere tretje države, in dodatne informacije, ki jih je Komisija pridobila od navedenih tretjih držav, je treba posodobiti seznam tretjih držav, iz katerih je državam članicam dovoljeno uvažati nekatere živali in živalske proizvode, kot določa Direktiva 96/23/ES in ki so trenutno navedeni v Prilogi k Sklepu 2011/163/EU (v nadaljnjem besedilu: seznam).

(4) Združeni arabski emirati niso predložili načrta spremljanja ostankov za doma proizvedeno akvakulturo, so pa predložili jamstva glede surovin za akvakulturo, ki izvirajo iz držav članic ali iz tretjih držav, iz katerih je dovoljen izvoz teh surovin v Evropsko unijo. Zato bi bilo treba na seznam dodati vnos za akvakulturo za Združene arabske emirate z ustrezno opombo.

(5) Gambija je trenutno vključena na seznam za akvakulturo. Vendar Gambija ni predložila načrta, kakor zahteva člen 29 Direktive 96/23/ES, in je izjavila, da izvoz v EU ne poteka več. Vnos za navedeno tretjo državo glede akvakulture bi bilo zato treba črtati s seznama. Gambija je bila ustrezno obveščena.

(6) Gruzija je Komisiji predložila načrt za med. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za med za Gruzijo vključiti na seznam.

(7) Kenija je trenutno vključena na seznam za mleko. Vendar Kenija ni predložila načrta, kakor zahteva člen 29 Direktive 96/23/ES, in je izjavila, da se testiranje ostankov trenutno ne izvaja in da ni pričakovati, da bo izvedeno v letu 2016 ter da izvoz v EU ne poteka več. Vnos za navedeno tretjo državo glede mleka bi bilo zato treba črtati s seznama. Kenija je bila ustrezno obveščena.

(8) Libanon je trenutno vključen na seznam za med. Vendar Libanon ni predložil načrta, kakor zahteva člen 29 Direktive 96/23/ES. Vnos za navedeno tretjo državo glede medu bi bilo zato treba črtati s seznama. Libanon je bil ustrezno obveščen.

(9) Da bi preprečili motnje v trgovini, bi bilo treba določiti prehodno obdobje za zadevne pošiljke iz Libanona, ki so bile odobrene in odpremljene v Unijo pred datumom začetka uporabe tega sklepa.

(10) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga k Sklepu 2011/163/EU se nadomesti z besedilom iz Priloge k temu sklepu.

Člen 2

V prehodnem obdobju do 1. februarja 2017 države članice sprejmejo pošiljke medu iz Libanona, pod pogojem, da lahko uvoznik dokaže, da so bile te pošiljke odobrene in odpremljene v Unijo pred 15. decembrom 2016 v skladu s Sklepom 2011/163/EU.

Člen 3

Ta sklep je naslovljen na države članice.

V Bruslju, 28. novembra 2016 Za Komisijo Vytenis ANDRIUKAITIS Član Komisije

(1) UL L 125, 23.5.1996, str. 10.

(2) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).